[{"text_idx": "#000001", "text": "Fel nyrs anableddau dysgu, rwyf wedi bod yn dyst i\u2019r anawsterau y mae pobl ag anabledd dysgu a\u2019u teuluoedd yn eu hwynebu wrth geisio cyfleu symptomau salwch neu wrth ddeall prosesau wrth gael mynediad at systemau gofal iechyd. Rwyf hefyd wedi bod yn dyst i\u2019r anawsterau y mae staff gofal iechyd yn eu hwynebu wrth allu gwneud addasiadau rhesymol i rywun pan nad yw\u2019n deall sut i gyfathrebu orau gyda nhw neu sut y gallai\u2019r amgylchedd iechyd fod yn orgynhyrfiol."}, {"text_idx": "#000002", "text": "Pan fydd pobl ag anabledd dysgu yn ymweld ag ysbyty neu leoliad meddygol, mae cyfathrebu yn rhwystr allweddol. Gall pobl gael anawsterau wrth fynegi eu hunain a gall hyn olygu bod oedi wrth roi gofal neu nad ydynt yn derbyn y gofal y mae ei angen arnynt."}, {"text_idx": "#000003", "text": "Mae\u2019r heriau y mae\u2019r rhai sy\u2019n defnyddio gwasanaethau gofal iechyd yn eu hwynebu yn ystod pandemig COVID-19 yn ei gwneud yn bwysicach nag erioed ein bod yn sicrhau bod pobl ag anabledd dysgu yn derbyn gofal diogel, cyson a theg."}, {"text_idx": "#000005", "text": "Mae gan rai pobl ag anableddau dysgu offer cyfathrebu iechyd eisoes a byddant yn ymwybodol o\u2019r \u2018pasbort ysbyty\u2019 neu\u2019r \u2018ffurflenni goleuadau traffig\u2019 cyfredol. Datgelodd adolygiad (Northway et al, 2017) fod nifer o fathau gwahanol o offer cyfathrebu iechyd yn cael eu dosbarthu a\u2019u bod yn amrywio\u2019n sylweddol o ran dyluniad, cynnwys a hyd. Roedd hyn yn golygu nad oeddent mor effeithiol ag y gallent fod a bod gwybodaeth allweddol yn cael ei cholli."}, {"text_idx": "#000006", "text": "Ar ran Llywodraeth Cymru, aeth Gwelliant Cymru ati i ddatblygu\u2019r Proffil iechyd, a fyddai\u2019n cynnwys yr holl wybodaeth allweddol y dylai staff ar draws maes gofal iechyd a chymunedau fod yn ymwybodol ohoni. Un ffurflen i\u2019w defnyddio ledled Cymru, ar draws yr holl leoliadau iechyd a gofal cymdeithasol."}, {"text_idx": "#000007", "text": "Gwnaethom gomisiynu Prifysgol De Cymru i ymchwilio i\u2019r wybodaeth allweddol y mae ei hangen mewn offeryn cyfathrebu iechyd ar gyfer pobl ag anableddau dysgu, gan gynnwys ei hyd a\u2019r fformat gorau posibl. Roedd rhanddeiliaid allweddol yn rhan o\u2019r ymchwil hon, ynghyd a\u0302 grwpiau ffocws penodol a\u0302 phobl ag anableddau dysgu, lle datblygwyd deunyddiau hawdd eu darllen fel y gallai pobl roi adborth ar yr hyn roeddent yn teimlo oedd yn bwysig ei gynnwys. Yna, gwnaethom ddefnyddio\u2019r ymchwil hon i ddatblygu\u2019r Proffil Iechyd, y gellir ei ddefnyddio ym mhob ymweliad iechyd ac ymweliad yn y gymuned, gan gynnwys ymweliad ag ysbyty, practis meddyg teulu, practis deintyddol, optegydd, gofal cymdeithasol a chanolfan frechu COVID-19."}, {"text_idx": "#000008", "text": "Datblygwyd canllawiau i gyd-fynd a\u0302\u2019r Proffil Iechyd ar gyfer pobl ag anabledd dysgu, eu teuluoedd a gofalwyr cyflogedig, er mwyn deall sut i\u2019w gwblhau. Yn ogystal, mae canllawiau i weithwyr iechyd proffesiynol ddeall sut y dylid ei ddefnyddio."}, {"text_idx": "#000009", "text": "Ein nod yw sicrhau bod pawb ag anabledd dysgu, eu teuluoedd a\u2019u gofalwyr cyflogedig, yn deall manteision y Proffil Iechyd, a bod yr holl ddarparwyr gofal iechyd yn gwneud y gorau o\u2019r offeryn hwn a\u2019u bod yn ei ddefnyddio i wella\u2019r gwasanaeth maent yn ei ddarparu i bobl ag anabledd dysgu."}, {"text_idx": "#000010", "text": "Heddiw, rydym yn lansio ymgyrch ddigidol i helpu i godi ymwybyddiaeth o\u2019r Proffil Iechyd ymysg pobl ag anableddau dysgu. Rydym yn gofyn i bobl ag anabledd dysgu a/neu eu teuluoedd neu eu gofalwyr cyflogedig lawrlwytho, cwblhau a defnyddio\u2019r Proffil Iechyd ar gyfer eu holl ymweliadau a\u0302 staff iechyd ac ymweliadau yn y gymuned yn y dyfodol."}, {"text_idx": "#000011", "text": "Ar gyfer pobl sydd eisoes yn defnyddio offeryn cyfathrebu, megis y \u2018pasbort ysbyty\u2019 neu\u2019r \u2018ffurflen goleuadau traffig\u2019, pan ddaw\u2019r amser i adolygu\u2019r rhain, byddwn yn gofyn iddynt lawrlwytho a chwblhau\u2019r Proffil Iechyd a pharhau i ddefnyddio hwn yn hytrach na\u2019r ffurflen flaenorol."}, {"text_idx": "#000012", "text": "Darganfyddwch ragor am lawrlwytho, cwblhau a defnyddio\u2019ch Proffil Iechyd eich hun:"}, {"text_idx": "#000013", "text": "Plant a phobl ifanc ag anabledd dysgu"}, {"text_idx": "#000017", "text": "Ni fydd eich cyfeiriad e-bost yn cael ei gyhoeddi. Mae'r meysydd gofynnol yn cael eu marcio *"}, {"text_idx": "#000018", "text": "Cadw fy enw, e-bost a gwefan o fewn y porwr hwn ar gyfer y tro nesaf fyddai'n gadael sylw."}]